31976L0766
L 262/149
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 27 юли 1976 година
относно сближаването на законодателствата на държавите-членки по отношение на таблиците за алкохолно съдържание
(76/766/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че в няколко държави-членки съществуват законови разпоредби за определянето на процента на алкохолно съдържание в смеси от вода и алкохол, и като има предвид, че тези законови разпоредби се различават в различните държави и по този начин създават пречки за търговията; като има предвид, че хармонизирането в тази област и установяването на обща дефиниция са необходими за Общността;
като има предвид, че в своя резолюция от 17 декември 1973 година (3) относно индустриалната политика, Съветът поиска от Комисията да изготви предложение за директива относно измерването на алкохолното съдържание и спиртомерите преди 1 декември 1974 г;
като има предвид, че хармонизирането на законовите, подзаконовите и административните разпоредби относно метода за определяне на алкохолното съдържание като резултат от извършените измервания е важен и за допълването на директивата за хармонизиране на спиртомерите и спиртните хидрометри, за да се избегнат всички рискове, свързани с неяснота или спорни ситуации,
ПРИЕ НАСТОЯЩАТА ДИРЕКТИВА:
Член 1
Настоящата директива определя начина на представяне на алкохолното съдържание по обем или по маса, както е описано в приложението, и дава формула за съставянето на таблици за изчисляване на алкохолното съдържание на базата на направените измервания.
Член 2
След 1 януари 1980 г. държавите-членки не могат да оспорват числените стойности за алкохолно съдържание в алкохолометричните таблици, съставени въз основа на формулата, посочена в приложението, и измерванията, направени със спиртомери и спиртни хидрометри, носещи маркировката и знаците на ЕИО, или с инструменти, гарантиращи поне еквивалентна точност, на базата на използването на тези таблици или инструменти.
Член 3
Символите, използвани за индикация на алкохолното съдържание в съответствие с член 2, определени в приложението, са следните:
„% vol“ за алкохолно съдържание по обем,
„% mas“ за алкохолно съдържание по маса.
Член 4
От 1 януари 1980 г. държавите-членки забраняват употребата на алкохолно съдържание, което не е в съответствие с изискванията на настоящата директива.
Член 5
1. Държавите-членки приемат и обнародват в срок от 24 месеца след датата на нотифициране на настоящата директива необходимите мерки, за да се съобразят с настоящата директива и незабавно информират Комисията за това.
Те прилагат тези разпоредби не по-късно от 1 януари 1980 г.
2. Държавите-членки съобщават на Комисията текста на основните разпоредби от националното право, които приемат в областта, регулирана от настоящата директива.
Член 6
Адресати на настоящата директива са държавите-членки.
Съставено в Брюксел на 27 юли 1976 година.